I. Správa o štátnej politike starostlivosti o Slovákov žijúcich v zahraničí a o poskytnutej štátnej podpore Slovákom žijúcim v zahraničí za rok 2006

Ústredné orgány štátnej správy a inštitúcie podieľajúce sa na výkone štátnej politiky starostlivosti o Slovákov žijúcich v zahraničí vychádzajú z príslušných právnych noriem, dokumentov a vyhlásení (Ústava SR, Programové vyhlásenie prijaté vládou SR dňa 31. 7. 2006, Deklarácia Národnej rady SR zo dňa 6. 7. 1999), ktoré  považujú Slovákov žijúcich v zahraničí za integrálnu národnú súčasť, ich život a dejiny za súčasť slovenských národných dejín a ich kultúru za súčasť národného kultúrneho dedičstva. Slovenská republika si je vedomá, že Slováci vo svete sú spoločnými duchovnými nositeľmi slovenskej štátnosti a oceňuje ich prínos ako integrujúceho činiteľa a mostu preklenujúceho hranice medzi materskou krajinou ich predkov a ich novou vlasťou. Vláda Slovenskej republiky deklaruje princíp, podľa ktorého problematika slovenských menšín a komunít v zahraničí patrí k trvalým prioritám štátnopolitických záujmov SR. 

Pri realizovaní jednotlivých krokov zameraných na podporu slovenských komunít v zahraničí bola rešpektovaná zásada:
•	rovnakého zaobchádzania prístupu k Slovákom žijúcim v zahraničí bez rozdielu pohlavia, rasy, farby pleti, jazyka, viery a náboženstva, politického či iného zmýšľania, sociálneho pôvodu, majetku, rodu alebo iného postavenia, 
•	zásada teritoriality, ktorou sa rozumie rešpektovanie územnej zvrchovanosti a celistvosti štátu, ktorého je Slovák žijúci v zahraničí občanom alebo na území ktorého má Slovák žijúci v zahraničí pobyt,
•	zásada špecifického prístupu, ktorou sa rozumie prihliadanie na špecifické potreby Slovákov žijúcich v zahraničí v jednotlivých štátoch s cieľom zachovania a rozvíjania slovenskej identity, kultúry, jazyka a kultúrneho dedičstva v týchto štátoch.

1. Inštitucionálne zabezpečenie

Úrad pre Slovákov žijúcich v zahraničí
V zmysle zákona č. 474/2005 Z. z. o Slovákoch žijúcich v zahraničí a o zmene a doplnení niektorých zákonov zo dňa 23. septembra 2005, s účinnosťou od 1. januára 2006, bol zriadený Úrad pre Slovákov žijúcich v zahraničí (ďalej len ÚSŽZ). 
Úrad je orgánom štátnej správy so sídlom v Bratislave a je rozpočtovou organizáciou napojenou na rozpočet Úradu vlády Slovenskej republiky. Štatutárom úradu je predsedníčka vymenovaná vládou SR dňa 21. decembra 2005 (uznesenie č. 1048).

V zmysle § 13, ods. 2 zákona č. 474/2005 Z. z. o Slovákoch žijúcich v zahraničí a o zmene a doplnení niektorých zákonov bola medzi ÚV SR a ÚSŽZ uzatvorená a podpísaná dňa 27. januára 2006 „Dohoda o prechode práv a povinností a o prechode správy majetku štátu“. Predmetom dohody bola delimitácia rozpočtu, prechod správy majetku štátu, práva a povinností vyplývajúce z pracovnoprávnych a iných právnych vzťahov zamestnancov zabezpečujúcich výkon kompetencií vo vzťahu k Slovákom žijúcim v zahraničí z Generálneho sekretariátu pre zahraničných Slovákov Úradu vlády SR na ÚSŽZ od 1. januára 2006.     

Ďalej v zmysle § 13, ods. 2 zákona č. 474/2005 Z. z. o Slovákoch žijúcich v zahraničí a o zmene a doplnení niektorých zákonov bola  medzi ÚV SR, ÚSŽZ a Ministerstvom kultúry SR uzatvorená a podpísaná „Dohoda o prechode práv a povinností a o prechode správy majetku štátu“. Predmetom tejto dohody bol prechod kompetencií v súlade s  § 13, ods. 3, prechod práv a povinností a iných vzťahov zamestnancov, zabezpečujúcich výkon týchto kompetencií z príspevkovej organizácie MK SR Dom zahraničných Slovákov na ÚSŽZ. Rozhodnutím č. 80/2006 a na základe predchádzajúceho súhlasu ministra financií bola príspevková organizácia Dom zahraničných Slovákov zrušená dňom 31. marca 2006.
ÚSŽZ je koordinačným a výkonným orgánom zabezpečujúcim proces tvorby štátnej politiky starostlivosti o Slovákov žijúcich v zahraničí, ako aj výkon štátnej politiky starostlivosti o Slovákov žijúcich v zahraničí. 
Na základe zákona, alebo ak ho tým poverí vláda úrad:
•	v spolupráci s inými orgánmi verejnej moci, fyzickými osobami alebo právnickými osobami zabezpečuje realizáciu opatrení zameraných na podporu Slovákov žijúcich v zahraničí,
•	v spolupráci s ostatnými orgánmi štátnej správy vypracúva návrhy koncepcií na podporu Slovákov žijúcich v zahraničí a predkladá ich na rokovanie vlády,
•	koordinuje a zabezpečuje v rámci štátneho informačného systému dokumentačnú činnosť o Slovákoch žijúcich v zahraničí, podporuje a spolupracuje pri zhromažďovaní, ochrane, vedeckom a odbornom zhodnocovaní hmotných a duchovných dokumentov so zameraním na Slovákov žijúcich v zahraničí a zabezpečuje sprostredkovanie informácií o dianí na Slovensku pre Slovákov žijúcich v zahraničí,
•	spolupracuje pri výkone svojej pôsobnosti s organizáciami združujúcimi Slovákov žijúcich v zahraničí, ako aj so Slovákmi žijúcimi v zahraničí a udržiava s nimi vzájomné styky,
•	spolupracuje a udržiava kontakty s obdobnými orgánmi iných štátov, zabezpečujúcimi starostlivosť o vlastných krajanov žijúcich v zahraničí,
•	rozhoduje v konaní o vydaní osvedčenia a vedie evidenciu osvedčení vydaných podľa § 7,
•	rozhoduje o poskytnutí dotácie podľa § 6,
•	plní iné úlohy vo veciach týkajúcich sa Slovákov žijúcich v zahraničí podľa osobitných predpisov.
Ministerstvo zahraničných vecí SR
Ministerstvo zahraničných vecí SR ako ústredný orgán štátnej správy zabezpečuje spoluprácu s krajanmi najmä prostredníctvom zastupiteľských úradov, konzulárnych úradov a slovenských inštitútov v zahraničí. Problematiku v rámci rezortu koordinuje odbor kultúrnych stykov a krajanov (OKSK) a v oblasti rozvojovej pomoci ministerstvom programovo riadená Slovenská agentúra pre rozvojovú pomoc a  Riadiaci výbor Bratislava-Belehrad fondu.
MZV SR koordinuje činnosť Zmiešanej slovensko-maďarskej komisie pre záležitosti menšín, ktorá bola zriadená v zmysle Protokolu medzi Ministerstvom zahraničných vecí SR a Ministerstvom zahraničných vecí MR zo dňa 24. novembra 1998 ako jeden z jedenástich (dnes dvanástich) orgánov slúžiacich napomáhaniu plnenia Zmluvy o dobrom susedstve a priateľskej spolupráci medzi Slovenskou republikou a Maďarskou republikou z roku 1995. Má právo prijímať odporúčania pre vládu Slovenskej republiky a vládu Maďarskej republiky. 

MZV SR koordinuje aj činnosť Medzivládnej slovensko-ukrajinskej komisie pre otázky národnostných menšín, školských, kultúrnych a vedeckých stykov. Komisia vznikla v roku 1994 a je poradným orgánom vlád SR a Ukrajiny. Zaoberá sa komplexnou problematikou slovenskej menšiny na Ukrajine a ukrajinskej menšiny v SR na základe Zmluvy o dobrom susedstve, priateľských vzťahoch a spolupráci medzi SR a Ukrajinou z roku 1993.

Ministerstvo školstva SR 

Ministerstvo školstva SR je ústredným orgánom štátnej správy Slovenskej republiky pre základné, stredné a vysoké školy, školské zariadenia, celoživotné vzdelávanie, vedu a pre štátnu starostlivosť o telesnú kultúru a mládež. Medzinárodná spolupráca v oblasti školstva sa realizuje prostredníctvom medzinárodných zmluvných dokumentov uzatvorených medzi Ministerstvom školstva SR a ministerstvami školstva jednotlivých krajín, s ktorými je rozvinutá uvedená spolupráca. Činnosť v oblasti krajanskej problematiky MŠ SR gestoruje sekcia medzinárodnej spolupráce MŠ SR.

V štruktúre Ministerstva školstva SR mal starostlivosť o Slovákov žijúcich v zahraničí vo svojej kompetencii Dom zahraničných stykov Ministerstva školstva SR, ktorý bol rozpočtovou organizáciou zriadenou v roku 1971. Hlavným poslaním Domu zahraničných stykov bolo zabezpečovať po stránke organizačnej, hospodárskej, finančnej, materiálnej a administratívnej aktivity medzinárodnej spolupráce MŠ SR. 

Ministerstvo vnútra SR

Ministerstvo vnútra SR je ústredným orgánom štátnej správy Slovenskej republiky okrem iného aj pre vstup na územie republiky a pobyt cudzincov na území republiky, otázky utečencov a presídlencov, evidenciu obyvateľstva, štátne občianstvo, matričné veci, organizačné zabezpečovanie volieb do Národnej rady Slovenskej republiky, veci organizácií s medzinárodným prvkom a archívnictvo, teda oblastí, ktoré súvisia so starostlivosťou o Slovákov žijúcich v zahraničí.

V rezorte Ministerstva vnútra SR prichádza do kontaktu so Slovákmi žijúcimi v zahraničí sekcia verejnej správy z hľadiska svojej pôsobnosti na odbore štátneho občianstva a odbore matrík. Odbor štátneho občianstva posudzuje v zmysle svojej pôsobnosti žiadosti Slovákov žijúcich v zahraničí o udelenie štátneho občianstva Slovenskej republiky. Posudzovanie, spracovanie a evidovanie matričných udalostí občanov Slovenskej republiky, ktoré nastanú mimo územia SR, je súčasťou odboru matrík. Ministerstvo vnútra SR plní aj úlohu koordinátora cezhraničnej spolupráce. V rámci rezortu vnútra SR sa problematikou Slovákov žijúcich v zahraničí zaoberá Migračný úrad, Slovenský národný archív a Úrad hraničnej a cudzineckej polície.

Ministerstvo kultúry SR 

Ministerstvo kultúry SR podľa článku 4) a 9) svojho štatútu pri plnení záväzkov vyplývajúcich z medzinárodných dohovorov, dohôd a zmlúv a členstva v medzinárodných organizáciách v oblasti starostlivosti o Slovákov žijúcich v zahraničí spolupracuje s MZV SR a ÚSŽZ. Je ústredným orgánom štátnej správy aj pre prezentáciu slovenskej kultúry v zahraničí, pre médiá a audiovíziu a spolupracuje s cirkevnými a náboženskými subjektmi v oblasti vzťahov so Slovákmi žijúcimi v zahraničí. V oblasti kultúry sa spoluprácou so Slovákmi žijúcimi v zahraničí a ich umeleckou tvorbou zaoberajú Literárne informačné centrum (LIC), Národné osvetové centrum (NOC), Slovenské národné múzeum (SNM), Slovenská národná knižnica (SNK) v Martine, Univerzitná knižnica v Bratislave a Slovenská národná galéria (SNG).

Ministerstvo hospodárstva SR

Ministerstvo hospodárstva SR spolupracuje so Slovákmi žijúcimi v zahraničí prostredníctvom Slovenskej agentúry pre cestovný ruch (SACR), Slovenskej agentúry pre rozvoj investícií a obchodu (SARIO) a prostredníctvom obchodno-ekonomických zastúpení Slovenskej republiky v zahraničí.

2. Výkon štátnej politiky starostlivosti o Slovákov žijúcich v zahraničí v roku 2006

Koordinačná činnosť

ÚSŽZ plnil úlohu koordinátora vo vzťahu k ústredným orgánom štátnej správy ako aj ďalším inštitúciám na Slovensku, ktoré sa parciálne venujú problematike Slovákov žijúcich v zahraničí. V rámci plnenia pridelených úloh a koordinácie činností v krajanskej problematike spolupracoval ÚSŽZ okrem príslušných rezortov aj s Kanceláriou prezidenta Slovenskej republiky, Kanceláriou predsedu vlády Slovenskej republiky, Kanceláriou podpredsedu vlády pre vedomostnú spoločnosť, EU záležitosti, ľudské práva a menšiny a Kanceláriou predsedu Národnej rady SR, pre ktoré vypracúval stanoviská a situačné správy k problematike Slovákov žijúcich v zahraničí. ÚSŽZ pripravoval tiež písomné stanoviská k žiadostiam občanov na základe Zákona č. 211/2001 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií). 

Úrad aktívne spolupracoval s Komisiou Národnej rady SR pre Slovákov žijúcich v zahraničí, ktorej ustanovujúca schôdza bola dňa 5. 9. 2005. Komisia bola vytvorená s cieľom poskytnúť priestor na vecnú a odbornú diskusiu v oblasti štátnej politiky starostlivosti o Slovákov žijúcich v zahraničí aj na pôde Národnej rady. Jej členmi v roku 2006 boli predstavitelia poslaneckých klubov NR SR a zástupcovia Svetového združenia Slovákov v zahraničí. 

ÚSŽZ spolupracoval s ústrednými orgánmi štátnej správy a inštitúciami predovšetkým prostredníctvom svojich poradných orgánov a komisií - Komisiou pre schvaľovanie projektov na pomoc krajanským spolkom a organizáciám v zahraničí, Komisiou pre školstvo a vzdelávanie pri ÚSŽZ a Komisiou kultúrneho dedičstva Slovákov žijúcich v zahraničí.

Predsedníčka ÚSŽZ rokovala s predstaviteľmi jednotlivých rezortov (ÚV SR, MZV SR, MŠ SR, MK SR, MF SR), s predtaviteľmi cirkví, s primátormi a starostami obcí a zástupcami ďalších významných organizácií (STV, SACR, Matica slovenská a iné) o otázkach súvisiacich s efektívnym zabezpečovaním starostlivosti Slovenskej republiky o svojich krajanov. Zamestnanci ÚSŽZ sa zúčastňovali na pracovných rokovaniach so zástupcami rezortov, ktoré sa zaoberali alebo súviseli s postavením slovenských menšín a komunít v zahraničí. ÚSŽZ oslovil všetky samosprávne kraje a ich predstaviteľov v snahe zmapovať spoluprácu a aktivity VÚC orientované na našich krajanov.

Vzťahy s krajanmi

ÚSŽZ v oblasti výkonu štátnej politiky starostlivosti o Slovákov žijúcich v zahraničí týkajúcej sa vzťahov so slovenskými spolkami a organizáciami v zahraničí vychádzal zo spoločne stanovených cieľov rokovaní pracovných komisií, ako aj zo záverov, ktoré vyplynuli z významných podujatí, ktoré pre Slovákov žijúcich v zahraničí ÚSŽZ v roku 2006 zorganizoval. Úrad budoval vzájomné vzťahy s krajanskými spolkami a organizáciami v zahraničí rôznymi formami spolupráce na báze vzájomnej prospešnosti. Organizoval pravidelné bilaterálne pracovné stretnutia, zasadnutia  pracovných komisií a krajanom na nich zabezpečoval aktívnu účasť. Na základe pravidelných rokovaní ÚSŽZ analyzoval celkovú situáciu v krajanských spolkoch a organizáciách a priebežne posudzoval potenciál slovenských menšín a komunít v jednotlivých štátoch s cieľom ich efektívneho využívania na prospech záujmov Slovenskej republiky. 

Ťažiskovým podujatím, ktoré zorganizoval ÚSŽZ, bola Stála konferencia Slovenská republika a Slováci žijúci v zahraničí 2006. Stála konferencia sa uskutočňuje od roku 1999 s výnimkou rokov 2001 a 2005. Jej hlavným poslaním je vytvorenie priestoru pre vystúpenie predstaviteľov a zástupcov krajanských spolkov, organizácií, cirkevných zborov a misií a formulovanie problémov, potrieb, záujmov a priorít jednotlivých komunít v oblasti: kultúrno–spoločenskej, výchovno–vzdelávacej a  vedecko–výskumnej, mediálnej, informačnej, náboženského života, ako aj zefektívnenia vzájomnej komunikácie a spolupráce. Prerokovávali sa tu najdôležitejšie otázky vzťahov a spolupráce Slovenskej republiky a Slovákov žijúcich v zahraničí. Na konferencii sa zúčastnili predstavitelia výkonnej a zákonodarnej moci SR a delegáti z viac ako 20 krajín sveta, v ktorých žije početná slovenská komunita.

Predsedníčka ÚSŽZ a jeho zamestnanci sa v priebehu roka zúčastnili na významných výročných a reprezentatívnych podujatiach organizovaných krajanskými organizáciami v zahraničí (Česko, Maďarsko, Poľsko, Srbsko, Čierna Hora, Chorvátsko, Rumunsko, Francúzsko, Nemecko, Veľká Británia, Argentína). Tieto pracovné stretnutia boli okrem vzájomného informovania sa o aktuálnych otázkach života menšín a komunít v zahraničí a o dianí na Slovensku, zamerané aj na poskytovanie odborných rád zo strany ÚSŽZ. Slováci v zahraničí vnímajú prítomnosť zástupcov SR vo svojich domovských krajinách ako morálnu podporu prejavenú zo strany SR, ktorá je významným impulzom pre ich ďalšiu spolkovú činnosť.

Dôležitým partnerom v starostlivosti o Slovákov žijúcich v zahraničí boli pre úrad aj cirkevné zbory a misie v zahraničí, ktoré zohrávajú významnú úlohu pri zachovávaní slovenského jazyka, kultúry a vzájomnej súdržnosti v krajanských komunitách. V roku 2006 väčšina z nich zápasila s akútnym nedostatkom finančných prostriedkov pre svoju činnosť. Z hľadiska efektívnej pomoci Slovákom žijúcim v zahraničí je dôležité nájsť finančné zdroje na zabezpečenie národnokultúrnych aktivít existujúcich misií a zborov v zahraničí, ako aj na zabezpečenie pastoračnej činnosti pre krajanov v tých komunitách, ktoré o takúto službu prejavia záujem.

ÚSŽZ aktívne spolupracoval so zastupiteľskými úradmi SR v zahraničí a vyvíjal úsilie na dosiahnutie obojstranne prospešnej spolupráce a informovanosti medzi SR a krajanmi. 

V rámci spolupráce s krajanskými organizáciami v zahraničí zamestnanci ÚSŽZ vybavovali podnety, žiadosti a sťažnosti Slovákov v zahraničí v rozsahu svojej  pôsobnosti a spolupracovali s ostatnými ústrednými a miestnymi orgánmi štátnej správy a orgánmi územnej samosprávy Slovenskej republiky pri ich riešení. K najčastejším patrili otázky štátneho občianstva, trvalého pobytu, pracovných povolení a štipendií vlády SR.

ÚSŽZ aktívne spolupracoval so Svetovým združením Slovákov v zahraničí (ďalej len SZSZ), ktoré sa od svojho vzniku v roku 2002 ako zastrešujúca organizácia sedemdesiatich krajanských spolkov a inštitúcií z dvadsiatich krajín celého sveta stalo jasne definovaným partnerom orgánov Slovenskej republiky. Valné zhromaždenie SZSZ  konané 2. – 3. novembra 2006 zvolilo novú generálnu radu a ďalšie orgány, ocenilo prijatie zákona o Slovákoch žijúcich v zahraničí i zriadenie Úradu pre Slovákov žijúcich v zahraničí. Vo svojom uznesení vyzdvihlo zachovanie vysielania Slovenského rozhlasu pre krajanov. Pomenovalo však aj  aktuálne problémy, s ktorými sa chce zaoberať v novom volebnom období. S Úradom pre Slovákov žijúcich v zahraničí podpísalo SZSZ Dohodu o spolupráci s cieľom vzájomne zabezpečovať a rozvíjať spoluprácu zameranú na udržanie a rozvoj národného povedomia a kultúrnej identity Slovákov žijúcich v zahraničí, na podporu ich inštitúcií zriadených na dosiahnutie tohto účelu, na podporu všestranných vzťahov medzi Slovenskou republikou a slovenskými menšinami a komunitami v zahraničí a na podporu presadzovania záujmov Slovenskej republiky vo svete v ich najširšom spektre prostredníctvom slovenských menšín a komunít v zahraničí.

Podpora aktivít Slovákov žijúcich v zahraničí

Grantový systém

V r. 2006 sa uskutočnili 2 zasadnutia medzirezortnej Komisie pre schvaľovanie projektov na pomoc krajanským spolkom a organizáciám v zahraničí, ktorá hodnotila žiadosti krajanov uchádzajúcich sa o finančnú podporu z rozpočtu ÚSŽZ. 

V dvoch kolách vyhodnocovala komisia žiadosti o dotácie, pričom kládla dôraz na priority slovenských spolkov a organizácií v zahraničí a objektívne posudzovala jednotlivé žiadosti. Výška finančných prostriedkov, účelovo viazaných v rozpočtovej kapitole Úradu vlády SR a v rozpočte ÚSŽZ na pomoc krajanským spolkom a organizáciám v zahraničí, predstavovala na rok 2006 sumu 19.650.000,- Sk. Na základe rozpočtového opatrenia ÚV SR č. 33/2006 – boli viazané rozpočtové prostriedky znížené o čiastku 1.900.000,- Sk, čím sa znížil aj celkový objem finančných prostriedkov určených na pomoc krajanským spolkom a organizáciám v zahraničí na sumu 17.750.000,- Sk. 

V oboch kolách bolo predložených celkovo 447 žiadostí o dotácie od 110 subjektov z 22 krajín a zo Svetového združenia Slovákov v zahraničí v celkovej požadovanej sume 64.382.108,- Sk. Medzirezortná komisia odporučila prideliť finančné dotácie z rozpočtu ÚSŽZ 238 žiadostiam v celkovej sume 17.750.000,- Sk.

Podľa § 5 zákona č. 474/2005 Z. z. je štátna podpora Slovákov žijúcich v zahraničí zameraná na oblasť vzdelávania, vedy a výskumu, kultúry, informácií a médií.

Zoznam predložených a odsúhlasených žiadostí o poskytnutie štátnej podpory Slovákom žijúcim v zahraničí je na internetovej stránke www.uszz.gov.sk. Prehľad krajín a počty schválených projektov Slovákov žijúcich v zahraničí (právnických a fyzických osôb) v roku 2006 tvorí prílohu č. 1 tejto správy. 

Väčšina žiadostí v roku 2006 sa týkala finančnej pomoci pri organizovaní kultúrnych podujatí v domovských krajinách (tradičné umelecké prehliadky spevu, tanca folklórnych skupín, divadelných predstavení, Dní Slovákov v jednotlivých strediskách slovenského života, regionálnych slovenských dní, konferencií, odborných seminárov, besied, kultúrnych podujatí tradičných výročitých sviatkov, valných zhromaždení spolkov, jubileí spolkov, hudobných a filmových prehliadok, súťaží v umeleckom prednese, organizovaní poznávacích zájazdov na Slovensko, národopisných výstav a expozícií,  umeleckých výstav a ich inštalovanie v domovských krajinách i na Slovensku). Vysoké percento projektov najmä v krajinách juhovýchodnej Európy (Srbsko, Rumunsko) bolo zameraných na vydavateľskú činnosť, z odbornej literatúry to boli monografie obcí a miest so slovenskou komunitou a literárne diela (poézia, próza). Z hľadiska finančných nárokov dominovali projekty na dobudovanie kultúrnych stánkov alebo rekonštrukcie už existujúcich priestorov, ktoré majú spolky vo vlastníctve a technické vybavenie spolkov. V neposlednom rade to boli požiadavky na konanie odborných kurzov a letných táborov zameraných na zdokonalenie sa v slovenskom jazyku, divadelnej ochotníckej činnosti, tvorivej činnosti stredoškolskej mládeže.

Najviac projektov predložili Slováci z krajín, ktoré sa tradične prezentujú bohatou kultúrnou činnosťou predovšetkým v krajinách juhovýchodnej Európy v regióne Dolná zem  (Maďarsko, Srbsko, Rumunsko). V  posledných rokoch za nimi nezaostávajú ani Slováci v Českej republike, ktorí svoje projekty zameriavajú nielen smerom k udržaniu slovenského povedomia Slovákov v Čechách, ale vo veľkej miere aj  na propagáciu slovenskej kultúry v širšom kontexte. Krajiny západnej Európy a v zámoria (Švédsko, Nórsko, Švajčiarsko,  USA, Kanada) realizujú kultúrne podujatia komornejšieho charakteru.
 
Len málo žiadostí bolo predložených z oblasti záchrany kultúrneho dedičstva, záchrany dokumentov, archiválií, vedy a výskumu, spracovania dokumentácie či už spolkov, alebo písomných pozostalostí osobností. 

Poskytovanie podpory slovenskej národnostnej menšine v Maďarsku v roku 2006 zo strany SR prebiehalo v súlade s Dohodou medzi vládou Slovenskej republiky a vládou Maďarskej republiky o vzájomnej podpore národnostných menšín v oblasti vzdelávania a kultúry. Dňa 25. augusta 2006 v rámci realizácie dohody podpísali predsedníčka Úradu pre Slovákov žijúcich v zahraničí Vilma Prívarová a predsedníčka správnej rady Verejnoprospešnej nadácie Zväzu Slovákov v Maďarsku Anna Divičanová zmluvu o poskytnutí dotácie vo výške 3 milióny Sk na rok 2006.  Z týchto prostriedkov nadácia financovala v hodnote 1,5 mil. Sk projekt Spoznaj svoje korene – škola v prírode, v ktorého rámci sa 10-dňových turnusov v Hronci zúčastnilo 252 detí a 20 pedagógov. Zvyšná čiastka v hodnote cca 9 361 940 HUF bola rozdelená na 60 projektov zameraných na podporu amatérskych slovenských súborov a záujmovo umeleckú činnosť (krojové vybavenie, národnostné programy, technické vybavenie, nákup hudobných nástrojov a CD zvukovú knižnicu).

Krajania žijúci v zahraničí získali v roku 2006 dotácie na svoju činnosť aj z Kancelárie prezidenta SR, Kancelárie predsedu vlády SR (spolu 110.000,- Sk, z toho Obec Slovákov v Českej republike vo výške 30.000,- Sk a OZ TGN Kútik umenia v Báčskom Petrovci v Srbsku vo výške 80 000,- Sk), Kancelárie predsedu parlamentu SR a Kancelárie podpredsedu vlády SR. 

Osvedčenia

Úrad pre Slovákov žijúcich v zahraničí na základe zákona vykonával aj agendu vydávania osvedčení Slováka žijúceho v zahraničí, ktorú prevzal v roku 2006 od Ministerstva zahraničných vecí SR. Osvedčenia Slováka žijúceho v zahraničí nahradili od 1.1.2006 dovtedy vydávané preukazy zahraničného Slováka. Podľa § 7 zákona č. 474/2005 Z. z. sa postavenie Slováka žijúceho v zahraničí na účely uplatnenia si práv alebo výhod ustanovených osobitnými zákonmi pre Slovákov žijúcich v zahraničí preukazuje osvedčením, ktoré vydáva úrad. 

V roku 2006 úrad prijal 679 žiadostí o vydanie osvedčenia Slováka žijúceho v zahraničí a vyhotovil 482 osvedčení, najmä pre žiadateľov zo Srbska a Čiernej Hory (200),  Rumunska (132), Ukrajiny (100), USA (10) a ďalších štátov. 

Zahraničnopolitická oblasť

Ministerstvo zahraničných vecí SR podľa § 14 ods.1 zákona č. 575/2001 Z. z. o organizácii činnosti vlády a organizácii ústrednej štátnej správy vo vzťahu k Slovákom žijúcim v zahraničí  s občianstvom SR zabezpečovalo ochranu ich práv a záujmov. Jednou z hlavných úloh konzulárnej služby bola práve pomoc občanom v cudzine, ktorých počet sa neustále zvyšuje. Markantné rozšírenie konzulárnej agendy sa prejavilo najmä v krajinách EÚ, ktoré postupne otvárali svoj pracovný trh pre Slovensko.

Ministerstvo vo vzťahu ku krajanom koordinovalo prípravu, uzatváranie a vykonávanie medzinárodných zmlúv. Tieto bilaterálne dohody a programy spolupráce v oblasti vzdelávania, školstva, kultúry, vedy a športu vytvárajú priestor aj na konkrétnu podporu SR pre slovenské menšiny a komunity v zahraničí.

V oblasti kultúrnej diplomacie sa zvýšil dôraz na obojstranne prospešnú spoluprácu s krajanmi v rámci prezentácie SR v zahraničí. V spolupráci s krajanskými spolkami a organizáciami sa v roku 2006 uskutočnili úspešné prezentácie hospodárskej, vedecko-technickej, školskej, kultúrnej a  ďalších oblastí spoločenského života Slovenska predovšetkým v USA, Kanade ale i v krajinách západnej a strednej Európy.  

V oblasti tradičnej bilaterálnej agendy osobitnú pozornosť venovalo ministerstvo spolupráci so slovenskou krajanskou komunitou, hlavne pomoci pre slovenské školy a pri zlepšovaní infraštruktúry oblastí osídlených krajanmi v okolitých krajinách (Rumunsko, Ukrajina).

Ministerstvo viedlo evidenciu preukazov zahraničného Slováka, ktoré boli vydané MZV SR podľa zákona č. 70/1997 Z. z. o zahraničných Slovákoch a o zmene a doplnení niektorých zákonov. 
Slovenská krajanská komunita žije i v krajinách, ktoré patria do kategórie prijímateľov rozvojovej pomoci. ODA (Official Development Assistance) SR má definovaných 5 špecifických cieľov. Piaty cieľ predstavuje pomoc slovenskej krajanskej komunite. V rámci teritoriálnych priorít v roku 2006 sem patrili únia Srbsko a Čierna Hora (programová krajina), Kazachstan, Kirgizsko (projektové krajiny). ODA vo forme štipendií a príspevkov pre zahraničných študentov – krajanov bola poskytovaná prostredníctvom Ministerstva školstva SR. Štipendiá vlády SR poberalo 288 krajanov v akademickom roku 2005/2006 a 261 v akademickom roku 2006/2007.

MZV SR zabezpečovalo tiež informačné toky z rezortov a inštitúcií na zastupiteľské úrady SR v zahraničí v procese prideľovania štipendií vlády SR pre zahraničných študentov – krajanov a poskytovalo odbornú a priestorovú pomoc krajanským spolkom a zoskupeniam prostredníctvom zastupiteľských úradov, generálnych konzulátov a slovenských inštitútov v zahraničí.

V gescii MZV SR je činnosť Zmiešanej slovensko-maďarskej komisie pre záležitosti menšín. Dňa 22. septembra 2006 sa v Bratislave uskutočnilo VI. zasadnutie Zmiešanej slovensko-maďarskej komisie pre záležitosti menšín. Komisia konštatovala, že odporúčania sa plnia, ale väčšina z nich nie je formulovaná ako jednorazová úloha, ale predpokladá pravidelné a priebežné plnenie. Z celkového počtu 38 odporúčaní bolo 20 označených za prioritné, ktorým je potrebné v najbližšom období venovať osobitnú pozornosť. 

MZV SR koordinuje tiež činnosť Medzivládnej slovensko-ukrajinskej komisie pre otázky národnostných menšín, školských, kultúrnych a vedeckých stykov. V roku 2006 sa konalo prípravné rokovanie slovenskej časti komisie, na ktorom členovia zhodnotili plnenie záverov zo 6. zasadania komisie a pripravili podklady pre 7. zasadnutie, ktoré sa bude konať v Kyjeve v roku 2007.

Predsedníčka ÚSŽZ je členkou oboch uvedených medzivládnych komisií a na ich práci sa aktívne podieľa.

Oblasť kultúry

ÚSŽZ sa v oblasti kultúry v súlade so štátnou kultúrnou politikou zameriava na podporu tvorby a šírenie kultúrnych hodnôt, záchranu a rozvoj kultúrneho dedičstva Slovákov žijúcich v zahraničí. Vychádza z premisy, že kultúra slovenských menšín a komunít v zahraničí predstavuje súčasť celoslovenskej kultúry a kultúrna mnohotvárnosť Slovákov žijúcich v zahraničí obohatená o prvky kultúry prostredia domovskej krajiny je vkladom do celosvetového kultúrneho dedičstva.

Ústredné aktivity a priority v oblasti kultúry a kultúrneho dedičstva Slovákov žijúcich v zahraničí: 
•	kultúrno-prezentačná činnosť s cieľom začleňovania kultúrnych a umeleckých aktivít Slovákov žijúcich v zahraničí do kultúrneho diania na Slovensku, 
•	odborná činnosť a koordinácia v oblasti záchrany kultúrneho dedičstva Slovákov v zahraničí. 

V oblasti prezentácie tvorivej činnosti Slovákov žijúcich v zahraničí na Slovensku  v roku 2006 ÚSŽZ organizoval: 

•	Dni Slovákov žijúcich v zahraničí - najdôležitejšie a najrozsiahlejšie podujatie, ktoré prezentuje kultúru Slovákov žijúcich v zahraničí verejnosti na Slovensku, bolo v dňoch 26. - 28. októbra 2006 venované Slovákom žijúcim v Českej republike. Podujatie sa skladalo z dvoch častí: informačnej a kultúrno-prezentačnej,
•	FS pod Poľanou v Detve – 41. ročník tradičného kultúrneho podujatia s prezentáciou folklórnych skupín Slovákov žijúcich v zahraničí sa uskutočnil 9. júla 2006 v prírodnom amfiteátri v Detve. V gescii ÚSŽZ sa tradične v rámci programu Krajanská nedeľa predstavilo približne 260 účinkujúcich z deviatich krajín sveta, 
•	mládežnícky festival v Dulovciach - 21. - 23. júla 2006 sa uskutočnil jubilejný 10. ročník, na ktorom sa predstavilo 120 detí z krajanských detských folklórnych súborov z Českej republiky, Maďarska, Chorvátska a Rakúska. Zámerom podujatia je zbližovanie detí, rozvíjanie spolupatričnosti najmladšej slovenskej generácie z domova i zo sveta a prezentácia slovenského folklórneho umenia mladých Slovákov,
•	Cyrilometodské slávnosti na Devíne a v Terchovej (5. júla), na ktorých sa ÚSŽZ podieľal ako spoluorganizátor, 
•	prezentácie publikačnej činnosti Slovákov žijúcich v zahraničí, umelecké autorské výstavy renomovaných umelcov slovenského pôvodu v galériách na Slovensku a v slovenských kultúrnych inštitútoch krajín, kde žije slovenská komunita (3 v Bratislave, 1 v USA a 1 v ČR), účasť na súťaži žiakov základných škôl Prečo mám rád slovenčinu, prečo mám rád Slovensko, účasť na prezentácii zborníka Putovanie za minulosťou – v spolupráci so školami, Štátnym pedagogickým ústavom a Maticou slovenskou. 

V zmysle zákona č. 474/2005 Z. z. ÚSŽZ koordinoval a zabezpečoval v rámci štátneho informačného systému dokumentačnú činnosť o Slovákoch žijúcich v zahraničí, podporoval a spolupracoval pri zhromažďovaní, ochrane, vedeckom a odbornom zhodnocovaní hmotných a duchovných dokumentov.  Prioritnými úlohami v roku 2006 bola:
•	príprava budovania centrálnej databázy informácií o duchovných a hmotných dokumentoch týkajúcich sa dejín a života Slovákov v zahraničí, 
•	záchrana dokumentačných materiálov, trojrozmerných materiálov a pamiatok, písomných pozostalostí osobností Slovákov vo svete, koordinácia akvizície v spolupráci s inštitúciami, ktoré majú vo svojich zbierkach zahraničné slovaciká. 

ÚSŽZ obnovil v súlade s týmito úlohami činnosť Komisie kultúrneho dedičstva Slovákov žijúcich v zahraničí s cieľom pokračovať pri plnení úloh, ktoré vyplývajú priamo zo zákona. Komisia, ktorá obnovila činnosť po zaniknutí GSZS v septembri 2006, je zložená zo zástupcov inštitúcií, ktoré majú vo svojich fondoch písomné dokumenty a zbierky týkajúce sa problematiky dejín a života Slovákov žijúcich v zahraničí (Matica slovenská, Slovenský národný archív, Slovenská národná knižnica Martin, Univerzitná knižnica, Slovenské národné múzeum, ústavy SAV). 

ÚSŽZ vyzval začiatkom roka 2006 listom krajanské  spolky, dokumentačné strediská, knižnice Slovákov žijúcich v zahraničí  (text je zverejnený aj na web stránke úradu) k spolupráci pri záchrane dokumentačného materiálu a informoval o úlohách ÚSŽZ vyplývajúcich zo zákona, o sprostredkovateľskej úlohe úradu pri získavaní písomností spolkov, osobností krajanského života ako aj možnostiach zasielania dokumentov darom alebo predajom na Slovensko v prípade, keď spolky nemôžu z rôznych dôvodov písomnosti uschovávať, ošetrovať a spracovávať. ÚSŽZ pri ponuke tohto materiálu zo zahraničia podľa obsahu vyzýva kompetentné inštitúcie na Slovensku a informuje o možnostiach získania týchto dokumentov do svojich fondov.
 
Dňa 18. 5. 2006 sa uskutočnilo rokovanie so zástupcami menovaných inštitúcií, na ktorom sa načrtlo základné smerovanie v oblasti zriadenia databázy a zdigitalizovania všetkých dostupných materiálov duchovného i hmotného charakteru, týkajúcich sa Slovákov žijúcich v zahraničí, ktoré sa nachádzajú v rôznych inštitúciách na Slovensku. Určil sa termín prvej etapy prípravy digitalizácie informácií o danej problematike - sprístupnenie informácií o fondoch, ktoré obsahujú materiály s krajanskou problematikou  (archiválie, dokumenty, zbierky, artefakty, knižná a časopisecká produkcia). Na základe podkladov, ktoré pripravili v dohodnutom termíne 3. štvrťroku 2006 menované inštitúcie ÚSŽZ sprístupnil na svojej web stránke zoznam inštitúcií, charakteristiku a stručný exkurz o  fondoch, ktorej súčasťou sú aj fondy s krajanskou problematikou. V ďalšej etape podľa dohody s inštitúciami sa bude doplňovať databáza informácií o fondoch s krajanskou problematikou, individuálne podľa spracovateľských noriem ich inštitúcií, nakoľko ide o rôzne druhy zbierok a dokumentov (písomnosti, tlačoviny, zbierky artefakty). Spracované informácie budú postupne sprístupňované na web stránke úradu s odkazom na menované inštitúcie.

ÚSŽZ podnikol aj kroky ohľadom záchrany kultúrneho dedičstva Slovákov žijúcich v zahraničí. K prioritným úlohám v tejto oblasti patrí akvizícia archiválií a písomných dokumentov z dejín a života Slovákov v zahraničí, ktoré sa nachádzajú mimo Slovenska. ÚŠZZ získalo písomné pozostalosti - dokumentačné materiály k vydávaniu časopisu Swensk Slovak Info a o histórii činnosti Spolku Slovákov vo Švédsku, zoznam rukopisného materiálu diel J. C. Hronského s ponukou na akvizíciu, ako aj časť písomností po Kazimírovi Štefánikovi, bratovi M. R. Štefánika z Argentíny.

Čitateľský tábor krajanov zo slovenských gymnázií a základných škôl v zahraničí

V roku 2006 sa uskutočnil 17. ročník Čitateľského tábora pre slovenských stredoškolákov zo zahraničia. Jeho gestorom je Úrad pre Slovákov žijúcich v zahraničí. Zámerom ÚSŽZ je poskytnúť možnosť pobytu na Slovensku čo najširšiemu okruhu študentov z krajín, kde žijú slovenské menšiny. Zúčastnili sa na ňom 30 študenti a pedagógovia zo slovenských gymnázií a základných škôl z Maďarska, Poľska, Rumunska, Srbska, Ukrajiny, ako aj mladí Slováci z Českej republiky. Krajania sa zoznámili s Turčianskymi Teplicami, Gaderskou dolinou, Martinom, Bojnicami, Kremnicou, Banskou Bystricou, Nitrou, Rajeckou Lesnou a Bratislavou. Hlavným cieľom podujatia je poznávanie kultúry krajiny svojich predkov - knižnej tvorby, pamätných miest slovenskej histórie, galérií, múzeí a prírodných zaujímavostí Slovenska. Nemenej významným faktorom je vzájomná skúseností účastníkov tábora.

ÚSŽZ sa tiež podieľal na realizácii kultúrnych podujatí organizovaných krajanskými spolkami, organizáciami a vydavateľstvami. Na podporu ich kultúrnych aktivít prispieva formou grantového systému ÚSŽZ. 

Dôležitým nástrojom podpory štátnej kultúrnej politiky je grantový systém Ministerstva kultúry SR, v ktorého rámci sa Slovákov žijúcich v zahraničí nepriamo dotýka program Pro Slovakia v podprogramoch Prezentačné aktivity v oblasti umenia a kultúry v zahraničí, Mobilita kultúrnych pracovníkov, umelcov a umeleckých diel a Podpora úspešných projektov medzinárodnej spolupráce. V uvedených programoch môžu žiadať slovenskí umelci alebo súbory o financovanie svojich prezentácií pre krajanov. MK SR spolupracuje  s cirkevnými a náboženskými subjektmi v oblasti vzťahov so Slovákmi žijúcimi v zahraničí.
V oblasti kultúry sa spoluprácou so Slovákmi žijúcimi v zahraničí a ich umeleckou tvorbou zaoberajú:

Matica slovenská
ÚSŽZ podpísal dňa 29. 3. 2006 Rámcovú zmluvu o spolupráci, ktorej predmetom je vytvorenie predpokladov pre vzájomnú spoluprácu s cieľom podporiť realizáciu opatrení zameraných na podporu Slovákov žijúcich v zahraničí. Táto spolupráca bude realizovaná formou výmeny informácií, spoluprácou pri dokumentácii, zhromažďovaní, ochrane, vedeckom a odbornom spracovaní a zhodnocovaní informácií a dokumentov so zameraním na Slovákov žijúcich v zahraničí. Počas nasledujúcich dvoch rokov od podpísania zmluvy budú obe strany spolupracovať: 
•	pri spracovaní dokumentačného fondu o Slovákoch žijúcich v zahraničí v Krajanskom múzeu MS, Slovenskom historickom ústave MS a Archíve MS,
•	pri programoch venovaných sviatku sv. Cyrila a Metoda (5. júl 2006), Dní zahraničných Slovákov a Matičného svetového festivalu slovenskej mládeže,
•	pri napĺňaní vybraných okruhov programu štátnej pomoci a starostlivosti o Slovákov žijúcich v zahraničí v roku 2006,
•	pri prezentácii a propagácii Slovákov žijúcich v zahraničí.

Literárne informačné centrum (LIC) v roku 2006 vydalo publikáciu „Slovensko. Dejiny – Divadlo – Hudba – Jazyk – Literatúra – Ľudová kultúra – Výtvarné umenie – Slováci v zahraničí“, ktorá prináša základný prehľad o týchto oblastiach slovenského politického, hospodárskeho a kultúrneho života od najstarších čias až po súčasnosť.  Vydáva aj časopis Slniečko, ktorého adresátmi sú žiaci 1. – 5. ročníka základných škôl, základných umeleckých škôl, čitatelia detských knižníc, centier voľného času pre deti, poslucháči pedagogických fakúlt a pedagogicko-výchovní pracovníci - krajania v zahraničí, resp. ich deti.

Národné osvetové centrum (NOC) v roku 2006 poskytlo špecifickú odborno-metodickú pomoc Slovákom žijúcim v Maďarsku. Na spoluprácu NOC so Slovenským osvetovým centrom pri Celoštátnej slovenskej samospráve pridelilo finančné zdroje MK SR. Účasť Slovákov z Maďarska bola v roku 2006 zabezpečená na Zlatej priadke v Šali, Scénickej žatve v Martine, Hviezdoslavovom Kubíne, prehliadke ľudového tanca vo Vranove nad Topľou, na stretnutiach a prehliadkach detských sólistov a súborov ľudového tanca a hudby. NOC pokryla aj výdavky spojené s vyslaním lektorov na podujatia uskutočňované v Maďarsku (prehliadka detského divadla Deti deťom, Spievanky a veršovačky, folklórny festival v obci Banka). NOC vyslala do Maďarska dvoch choreografov a majstra ľudových remesiel na 7 dní. Na rokovaní oboch inštitúcií bolo dohodnuté aj vydanie prvej časti rozsiahlej práce Klimenta Ondrejku o Slovákoch v Maďarsku a prezentovanie Slovákov v Maďarsku na stránkach odborného časopisu Národná osveta.

Slovenské národné múzeum (SNM) v roku 2006 kurátorka krajanských zbierok SNM prezentovala výstavu Tradičná slovenská svadba na Dolnej zemi v lokalitách obývaných Slovákmi v Srbsku (Kulpín, Stará Pazova, Padina, Kovačica) a v rumunskom Nadlaku.

Slovenská národná knižnica (SNK) v Martine sa v rámci akvizície v roku 2006 zamerala na získanie písomných pozostalostí básnika a prekladateľa Karola Strmeňa z USA a historika Františka Hrušovského, písomností a artefaktov slovenských umelcov žijúcich v zahraničí. Pripravil bibliografické súpisy knižných vydaní a dopĺňal knižničné a časopisecké fondy zahraničných slovacík. Podnikol iniciatívy s cieľom optimalizovať stav znalostí o slovacikálnych fondoch v zahraničí s cieľom komplementarizovať údaje pre oblasť bibliografie zahraničných slovacík. 

ÚSŽZ sa podieľal spolu so Slovenskou národnou knižnicou na organizácii IV. ročníka Martinskej literárnej jari, ktorá sa konala 25. - 27. 4. 2006. Podujatie každoročne ponúka zaujímavú a širokospektrálnu reflexiu slovenskej knižnej kultúry a pôvodnej tvorby. Vo svojom celkovom vyznení sa snaží atraktívnym spôsobom hľadať odpovede na otázky o zmysle, potrebe a poslaní literatúry v podmienkach moderného informačného veku. ÚSŽZ pripravil a realizoval na Martinskej literárnej jari prezentáciu diel slovenských spisovateľov a vydavateľov zo Srbska za účasti 5 spisovateľov a v spolupráci s Domom kultúry v Báčskom Petrovci pripravil prezentáciu a otvorenie výstavy o histórii Báčskeho Petrovca. 

V spolupráci s ÚSŽZ sa prezentáciám literárnej tvorby, divadelnej ochotníckej činnosti a folklóru Slovákov žijúcich v zahraničí venovali aj regionálne kultúrne strediská a mestské knižnice na Slovensku. 

Oblasť školstva

Dňa 13. 11. 2006 sa konalo ustanovujúce zasadnutie Komisie pre školstvo a vzdelávanie pri ÚSŽZ. Komisia je zložená zo zástupcov Slovákov žijúcich v zahraničí, relevantných školských inštitúcií SR a zástupcov ÚSŽZ. Komisia je poradným orgánom predsedníčky ÚSŽZ pre tvorbu a realizáciu štátnej politiky týkajúcej sa vzťahov Slovenskej republiky a Slovákov žijúcich v zahraničí a štátnej podpory Slovákov žijúcich v zahraničí v oblasti slovenského národnostného školstva a vzdelávania krajanov. Svoju činnosť uskutočňuje v súlade s medzinárodnými zmluvami a programami týkajúcimi sa pomoci krajanom v zahraničí.

ÚSŽZ na podnet Komisie pre školstvo a vzdelávanie pri ÚSŽZ pripomienkoval Návrh vyhodnotenia uznesenia vlády SR č. 1053 z 13. 11. 2003 k udeľovaniu štipendií vlády SR a návrhu postupu pri poskytovaní rozvojovej pomoci SR rozvojovým krajinám a Slovákom žijúcim v zahraničí na roky 2007 – 2010. K materiálu sa uskutočnilo dňa 4. 12. 2006 rozporové konanie medzi MŠ SR a ÚSŽZ. Na základe jeho výsledkov bolo do návrhu zapracovaných viacero zmien, ktoré čiastočne rozširujú možnosti štúdia Slovákov žijúcich v zahraničí na vysokých školách v SR (bezplatný letný odborný kurz (jazykový) pre študentov zo Srbska, Rumunska a Maďarska, ktorí nemajú možnosť získať štipendium na jednoročnú jazykovú a odbornú prípravu a rozšírenie štipendovaných odborov).

Vláda SR prijala dňa 20. 12. 2006 uznesenie vlády Slovenskej republiky č. 1096 k vyhodnoteniu uznesenia vlády SR č. 1053 z 13. 11. 2003 k udeľovaniu štipendií vlády SR a návrhu postupu pri poskytovaní rozvojovej pomoci SR rozvojovým krajinám a Slovákom žijúcim v zahraničí na roky 2007 – 2010. Uznesením bolo schválené vyhodnotenie udeľovania štipendií vlády SR za roky 2004 – 2007 a upravili sa podmienky a postup poskytovania štipendií vlády SR v rámci rozvojovej pomoci SR zahraničným študentom z rozvojových krajín a Slovákom žijúcim v zahraničí na roky 2007 – 2010. Materiál predkladalo Ministerstvo školstva SR v spolupráci s Ministerstvom zahraničných vecí SR a ďalšími zainteresovanými inštitúciami.

MŠ SR v zmysle uznesenia vlády SR prostredníctvom Komisie MŠ SR pre výber uchádzačov o vládne štipendium v rámci pomoci rozvojovým krajinám a krajanom na štúdium v SR rozhoduje o udelení vysokoškolských štipendií žiadateľom z radov Slovákov žijúcich v zahraničí.
Na základe koncepcie prijatej na roky 2004 - 2007 študovalo v období od 1. 1. – 31. 8. 2006 na slovenských vysokých školách 288 štipendistov vlády SR z radov Slovákov žijúcich v zahraničí, z toho 276 na I. a II. stupni vysokoškolského štúdia a 12 na III. stupni vysokoškolského štúdia. Vo výberovom konaní pre akademický rok 2006/2007 bolo schválených 67 štipendií vlády SR z celkového počtu 110 žiadostí z radov Slovákov žijúcich v zahraničí. V akademickom roku 2006/2007 študovalo celkom 261 krajanov so štipendiom vlády SR.  

Na krajanských školách v zahraničí od začiatku školského roka 2006/2007 pôsobilo 11 vyslaných učiteľov v troch krajinách: Maďarsku, Rumunsku a Ukrajine. Vyslaní učitelia zabezpečujú výučbu slovenského jazyka a všeobecno-vzdelávacích predmetov v slovenskom jazyku, ktorá sa realizuje  na slovenských školách v zahraničí pre Slovákov žijúcich v zahraničí alebo na  školách s vyučovaním slovenského jazyka v zahraničí v zmysle medzinárodných zmlúv v oblasti  vzdelávania.    

Učiteľov na školách v zahraničí zabezpečoval Dom zahraničných stykov po stránke materiálnej, t. j. knihami, učebnicami a didaktickou technikou, ako aj výpočtovou technikou. V rámci svojho pôsobenia učitelia spolupracujú so Slovákmi žijúcimi v zahraničí prostredníctvom krajanských organizácií ako aj v spolupráci so zastupiteľskými úradmi SR v zahraničí a Slovenskými inštitútmi sa podieľajú na šírení slovenskej kultúry a informácií o Slovensku organizovaním rôznych kultúrnych podujatí. 

V roku 2006 sa v oblasti školstva a vzdelávania pre krajanov uskutočnili nasledujúce aktivity:

Letná škola slovenského jazyka a kultúry Studia Academica Slovaca 
Organizátorom Letnej školy slovenského jazyka bolo tradične Metodické centrum SAS FF Univerzity Komenského v Bratislave. Kurz je určený zahraničným slovakistom a slavistom. Cieľom kurzu je získanie, resp. prehĺbenie komunikačnej kompetencie v slovenskom jazyku a rozšírenie poznatkov zo slovenskej lingvistiky, literatúry, histórie a kultúry. V roku 2006 sa uskutočnil 42. ročník, v rámci ktorého poskytlo Ministerstvo školstva SR 90 štipendijných miest pre záujemcov zo zahraničia v rámci plnenia záväzkov vyplývajúcich z medzinárodných zmluvných dokumentov. Túto formu vzdelávania môžu využívať čiastočne aj krajania.

Program Slovenčina ako cudzí jazyk 
Program je pripravovaný pre všetky jazykové stupne v súlade so Spoločným európskym referenčným rámcom pre jazyky CEF. Zabezpečením realizácie programu bol poverený Dom zahraničných stykov. Realizácia projektu bola zadaná Metodickému centru SAS FF UK v Bratislave ako odbornému garantovi pre oblasť jazykového vzdelávania cudzincov pre študijný odbor slovenčina ako cudzí jazyk.

V záujme dlhodobej garancie realizácie projektu MŠ SR k 31. 8. 2006 podpísalo zmluvu o zabezpečení realizácie vzdelávacieho programu Slovenčina ako cudzí jazyk s UK Bratislava, kde vzniklo s týmto cieľom špecializované pedagogicko-výskumné pracovisko FF UK s názvom Studia Academica Slovaca - centrum pre slovenčinu ako cudzí jazyk s celoročnou činnosťou a celoslovenskou pôsobnosťou. V priebehu roka bola udelená akreditácia MŠ SR v rámci ďalšieho vzdelávania pre prezenčnú a dištančnú formu kurzov slovenského jazyka pre cudzincov. Prvé výsledky boli oficiálne prezentované autorským tímom v rámci 42. ročníku SAS v roku 2006.

V decembri 2006 prijala vláda SR uznesenie č. 1096, v ktorom uložila MŠ SR finančne zabezpečiť dopracovanie a zabezpečenie projektu Slovenčina ako cudzí jazyk. Vzdelávací projekt Slovenčina ako cudzí jazyk bol v priebehu roka 2006 prezentovaný pracoviskom FF UK Bratislava prostredníctvom stránky www.e-slovak.sk, na ktorej sa nachádza e-learningový kurz slovenčiny pre cudzincov. Záujemcovia si môžu osvojiť základy slovenčiny v rôznych komunikačných situáciách cez internet. Kurz je pripravovaný pre všetky jazykové stupne v súlade so Spoločným európskym referenčným rámcom pre jazyky CEF s finančnou podporou MŠ SR. 

Jazykovo-odborné a metodické kurzy pre učiteľov 
MŠ SR pripravoval v spolupráci s Metodickým centrom  Univerzity Mateja Bela v Banskej Bystrici (MC UMB) 3 dvojtýždňové jazykovo-odborné a metodické kurzy pre učiteľov – krajanov z materských, základných a stredných škôl. V roku 2006 sa kurzov zúčastnilo spolu 43 učiteľov a to 17 zo Srbska, 14 z Rumunska, 8 z Ukrajiny, 2 z Chorvátska a Poľska.

Letný kurz slovenského jazyka pre Slovákov žijúcich v zahraničí
V júli 2006 sa realizoval už jubilejný, 10. ročník  letného kurzu slovenského jazyka pre  Slovákov žijúcich v zahraničí v spolupráci s MC UMB v Banskej Bystrici. Kurz je určený krajanom z celého sveta, ktorí majú záujem zdokonaliť sa, alebo získať základy zo slovenského jazyka. Účastníci boli z 10 štátov sveta a spolu sa letného kurzu v roku 2006 zúčastnilo 25  účastníkov - Slovákov žijúcich v zahraničí, čo je o 6 viac ako v predchádzajúcom roku.

Školy v prírode pre deti Slovákov žijúcich v zahraničí na území Slovenska
Cieľom je zvyšovanie jazykovej kompetencie používania slovenského jazyka a poznávanie slovenských reálií nielen na vyučovaní ale i prostredníctvom exkurzií. Škôl v prírode sa zúčastnilo spolu 383 detí a 30 pedagógov.

Oblasť vnútra

Predsedníčka ÚSŽZ rokovala dňa 11. 12. 2006 so štátnym tajomníkom Ministerstva vnútra SR. Stretnutie sa uskutočnilo za prítomnosti riaditeľa Úradu hraničnej a cudzineckej polície (ÚHCP). Predmetom rokovania bola najmä cezhraničná spolupráca, ktorej garantom v rámci štátnej správy je ministerstvo vnútra a ktorá sa dotýka problematiky starostlivosti o Slovákov žijúcich v zahraničí. Bola prerokovaná aj informácia o občanoch Kirgizska, ktorí majú záujem o presídlenie na územie Slovenskej republiky v nadväznosti na rokovanie o tejto záležitosti medzi ministrom zahraničných vecí a predsedníčkou ÚSŽZ. V tejto súvislosti sa prerokovávala aj možnosť pobytu občanov Kirgizska vydaním osvedčenia Slováka žijúceho v zahraničí a u tých občanov, ktorí nespĺňajú podmienky pre vydanie osvedčenia,  povolenie pobytu v rámci spojenia s rodinou. Ďalšou témou bolo prepojenie evidencie žiadateľov o vydanie osvedčenia Slováka žijúceho v zahraničí vedenej ÚSŽZ s Úradom hraničnej a cudzineckej polície, najmä s cieľom vzájomnej spolupráce. V druhej časti stretnutia boli s riaditeľom ÚHCP prerokované konkrétnejšie záležitosti súvisiace s dokladmi priloženými k žiadosti o vydanie osvedčenia Slováka žijúceho v zahraničí. Osvedčenie je okrem iných práv a povinností podľa osobitných zákonov aj povolením prechodného pobytu na území Slovenskej republiky. Bolo vzájomne dohodnuté, že možné riešenie niektorých otázok bude v krátkom čase predmetom ďalšieho stretnutia.

Ministerstvo vnútra SR plní úlohu koordinátora cezhraničnej spolupráce podľa medzinárodných zmlúv a dohôd uzatvorených so všetkými susediacimi krajinami. V súlade s dohodami sú vytvorené medzivládne komisie pre cezhraničnú spoluprácu. Zmluvy a dohody sa dotýkajú aj podpory školstva a kultúry príbuzenskej menšiny. V roku 2006 sa uskutočnili zasadnutnia Slovensko-poľskej, Slovensko-českej a Slovensko-ukrajinskej medzivládnej komisie pre cezhraničnú spoluprácu.

Júnové predčasné voľby do Národnej rady SR v roku 2006 priniesli prvý raz možnosť hlasovať zo zahraničia prostredníctvom pošty. Využiť ju mohli občania SR - krajania, ktorí trvalo žijú mimo Slovenska. ÚSŽZ v spolupráci so SZSZ pripravili pre krajanov špeciálnu informačnú kampaň a zriadili internetový portál Voľby 2006. V spolupráci s MZV SR zorganizoval informačnú kampaň týkajúcu sa parlamentných volieb v niekoľkých denníkoch v Česku a v Maďarsku. Z občanov SR trvalo žijúcich v zahraničí posielali žiadosti o voľbu poštou najčastejšie z Českej republiky, z Nemecka a z USA. Zo 640 doručených žiadostí bolo z ČR 255, 62 prišlo z Nemecka a 57 z USA. S 54 žiadosťami nasleduje Švajčiarsko, 48 z Kanady a 34 z Francúzska. Po jednej žiadosti bolo doručenej z Mexika, Maroka a z Číny, dve žiadosti z Argentíny a Japonska a po tri žiadosti z JAR a Kuvajtu. Čiastočne k týmto výsledkom možno prirátať vyše 3 200 žiadostí dočasných migrantov s trvalým pobytom na Slovensku, ktorí pôsobia v zahraničí dlhodobo (študenti, pracovné sily). Stála konferencia Slovenská republika a Slováci žijúci v zahraničí 2007 zhodnotila počet žiadateľov o účasť vo voľbách zo zahraničia ako nízky, proces prihlasovania ako komplikovaný (vyhlásenie o trvalom pobyte, doklad o štátnom občianstve) a odporučila, aby budúca  novela volebného zákona  čo najefektívnejšie zjednodušila mechanizmus hlasovania slovenských občanov zo zahraničia a vytvorila predpoklady na možnosť voliť elektronickou formou.

Ministerstvo vnútra SR plní úlohu koordinátora cezhraničnej spolupráce podľa medzinárodných zmlúv a dohôd uzatvorených so všetkými susediacimi krajinami. V súlade s dohodami sú vytvorené medzivládne komisie pre cezhraničnú spoluprácu. Zmluvy a dohody sa dotýkajú aj podpory školstva a kultúry príbuzenskej menšiny. V roku 2006 sa uskutočnili zasadnutnia Slovensko-poľskej, Slovensko-českej a Slovensko-ukrajinskej medzivládnej komisie pre cezhraničnú spoluprácu.

Oblasť hospodárstva

Slováci žijúci v zahraničí sa svojimi podnikateľskými aktivitami významne podieľajú na zviditeľňovaní Slovenskej republiky v zahraničí. Agentúry SACR a SARIO využívajú značný potenciál Slovákov žijúcich v zahraničí. ÚSŽZ sprostredkoval slovenským spolkom a organizáciám v zahraničí prostredníctvom SACR prístup k propagačným materiálom o Slovensku, ktoré spolky využili pri svojich podujatiach na prezentáciu Slovenska (Švajčiarsko, Maďarsko, Poľsko, Japonsko). So SARIO a obchodnými komorami úzko spolupracovali Slováci z Maďarska, Talianska, Veľkej Británie, Kanady, USA.  

Informačný systém 

Jednou z prioritných úloh ÚSŽZ bolo budovanie centrálnej informačnej databázy. Informačnú a dokumentačnú činnosť realizoval ÚSŽZ ako prostriedok pre skvalitnenie starostlivosti SR o svoje príbuzenské menšiny v zahraničí. Klasické a elektronické zdroje dát vytváral pre vlastnú odbornú, administratívnu a riadiacu činnosť, pre potreby ústredných orgánov štátnej správy, slovenských menšín a komunít v zahraničí a potreby slovenskej verejnosti.

Prostredníctvom elektronickej databázy Slovákov žijúcich v zahraničí, ktorá sa začala budovať v apríli 2005, úrad získaval, spracovával a poskytoval informácie v zmysle zákona č.211/2000 Z.z. o slobodnom prístupe k informáciám. 

Komunikoval s jednotlivými prevádzkovateľmi jednotného štátneho informačného systému, spolupracoval s mimovládnymi organizáciami zaoberajúcimi sa problematikou Slovákov žijúcich v zahraničí na prepojení informačných portálov a internetových stránok týkajúcich sa predmetnej problematiky, čo pomáha efektívnejšej komunikácii nielen medzi Slovákmi na Slovensku a v zahraničí, ale aj medzi Slovákmi žijúcimi v zahraničí navzájom. Zvýrazniť možno tiež spoluprácu predsedníčky ÚSŽZ a zamestnancov úradu najmä s Radiom Slovakia International a poskytovanie informácií slovenským alebo zahraničným tlačovým a  elektronickým médiám vrátane krajanských.  

ÚSŽZ pripravil v dňoch 13.–20. augusta 2006 v poradí už štvrtý ročník Letnej školy  žurnalistiky vychádzajúc z faktu, že informovanie v materinskom jazyku je jedným z najvýraznejších predpokladov zachovávania národnej a kultúrnej identity slovenských menšín, spolkov a  komunít v zahraničí. Na kurze sa zúčastnilo 12 mladých neprofesionálnych žurnalistov z Česka, Maďarska, Rumunska, Srbska a Ukrajiny. Odborným garantom podujatia bola Katedra žurnalistiky Filozofickej fakulty Univerzity Komenského v Bratislave. 

Úrad vydáva časopis Slovenské zahraničie, ktorý poskytuje aktuálne informácie o krajanskom živote, o práci úradu, o významných osobnostiach i o zaujímavých podujatiach. V roku 2006 bolo vydané číslo 1/06 ako 20-stranové periodikum a číslo 2 – 3/06 ako 32-stranové periodikum, obe v náklade 1 500 ks. 

ÚSŽZ spravuje knižničný fond, do ktorého získava odbornú literatúru v spolupráci s krajanskými spolkami a knižnicami v zahraničí, ako aj nákupom z vlastných zdrojov. Vo svojej príručnej knižnici zaznamenal v r. 2006 prírastok 135 titulov. Pomocnú odbornú evidenciu – evidenciu periodík tvorilo 49 titulov krajanských novín a časopisov z Austrálie, Českej republiky, Dánska, Chorvátska, Kanady, Maďarska, Nemecka, Nórska, Rakúska, Rumunska, Srbska a Čiernej Hory, Švajčiarska, Švédska a USA.

II. Návrh programu starostlivosti o Slovákov žijúcich v zahraničí na rok 2008 

Zákon č. 474/2005 Z. z. o Slovákoch žijúcich v zahraničí a o zmene a doplnení niektorých zákonov ukladá vláde SR každoročne do 1. septembra predložiť Národnej rade SR návrh programu štátnej politiky starostlivosti o Slovákov žijúcich v zahraničí obsahujúci predpokladanú sumu rozpočtových prostriedkov potrebných na jej realizáciu.
Program štátnej politiky pozostáva z definovania priorít, ktoré sú spoločné pre všetky krajanské komunity a ktorých naplnenie vnímajú Slováci žijúci v zahraničí ako podstatné pre udržanie svojej národnej a kultúrnej identity. 

Zástupcovia krajanských komunít, ktorí sa zúčastnili na Stálej konferencii Slovenská republika a Slováci žijúci v zahraničí 2007 s uspokojením konštatovali, že problematika vzťahov Slovenskej republiky a Slovákov žijúcich v zahraničí sa stáva jednou z priorít štátnej politiky Slovenskej republiky. Očakávajú, že tento pozitívny proces v slovensko-slovenských vzťahoch bude aj naďalej pokračovať. 

Spolky a organizácie Slovákov žijúcich v zahraničí vyjadrujú zhodné očakávania, že vláda SR bude naďalej obhajovať a podporovať práva a záujmy Slovákov žijúcich v zahraničí a bude prispôsobovať svoju politiku v danej oblasti vo vzťahu k jednotlivým štátom na základe meniacich sa podmienok a charakteristík.

ÚSŽZ bude i naďalej poskytovať podporu Slovákom žijúcim v zahraničí v súlade so všeobecne uznávanými zásadami a  normami medzinárodného práva, medzinárodnými zmluvami, ktorými je SR viazaná a rešpektovať záväzky vyplývajúce z členstva SR v EÚ v súlade s jej legislatívou, ako aj s legislatívou Slovenskej republiky. 

Slovenská republika bude odborne, metodicky, materiálne, finančne a morálne podporovať aktivity Slovákov žijúcich v zahraničí zamerané na udržiavanie slovenskej identity, kultúry a jazyka a na udržiavanie kultúrneho dedičstva, ktoré sú neoddeliteľnými prvkami identity Slovákov v zahraničí.

Poskytovanie podpory a starostlivosti zo strany SR má aj motivačný charakter a je  obojstranne prospešné. Určitou formou návratnosti pomoci krajanom je šírenie pozitívnych informácií o Slovensku, propagácia slovenského jazyka a kultúry v zahraničí a sprostredkovávanie kontaktov s príslušnými krajinami, v ktorých Slováci trvalo žijú.

Prioritné požiadavky slovenských spolkov a organizácií v zahraničí

Slovenské komunity v zahraničí pracujú rôznymi spôsobmi v záujme Slovenska: aktívne propagujú Slovensko a pracujú na jeho všeobecnom zviditeľnení; prezentujú kultúru Slovenska a vytvárajú veľkú časť integrálnej kultúry; bránia slovenské záujmy vo vlastnej tlači a v médiách krajín, v ktorých žijú; propagujú turizmus; nadväzujú mnohoraké vzťahy vrátane obchodných; organizujú rôzne finančné zbierky pre kultúrne, náboženské a charitatívne inštitúcie na Slovensku; podporujú finančne a organizačne rôzne delegácie a študentov, ako aj politické a športové návštevy zo Slovenska; spolupracujú s konzulárnymi a diplomatickými zastupiteľstvami SR, atď. Týmito aktivitami Slováci v zahraničí vytvárajú hodnoty reprezentujúce stámilióny korún a sú aktívnymi vyslancami Slovenskej republiky a jej záujmov.

Podpora aktivít dvoch miliónov Slovákov žijúcich v zahraničí na zachovanie ich kultúrnej a národnej identity je preto dobrou investíciou zo strany Slovenskej republiky, rovnako ako to, aby vláda Slovenskej republiky naďalej obhajovala a podporovala práva a záujmy Slovákov žijúcich v zahraničí, aby  prispôsobovala svoju politiku v danej oblasti vo vzťahu k jednotlivým štátom na základe meniacich sa podmienok a charakteristík.

Medzi prioritné požiadavky patria:
 
1. 	Pripraviť a prijať Koncepciu štátnej politiky starostlivosti o Slovákov žijúcich v zahraničí do roku 2015 tak, aby znamenala významný posun v napĺňaní potrieb a požiadaviek slovenského sveta, a to v spolupráci s jeho predstaviteľmi;

2. 	Prioritne podporovať oblasť školstva, práce s deťmi a mládežou a rôzne formy vyučovania slovenského jazyka a v slovenskom jazyku vrátane motivačného štipendijného systému v domovských krajinách; aj v krajinách, kde neexistuje slovenské školstvo, zvýšenú pozornosť venovať aktivitám, ktoré smerujú do prostredia detí a mládeže, aby sa u najmladšej generácie vytvorilo a upevnilo slovenské povedomie, a tak sa zabezpečila kontinuita existencie slovenských komunít v zahraničí;

3. 	Zväčšiť formou rozpočtového opatrenia vlády objem finančných prostriedkov v grantovom systéme Úradu pre Slovákov žijúcich v zahraničí na úroveň 40 mil. Sk, schválenú už v minulosti uznesením vlády; v ďalších rokoch vyčleňovať v štátnom rozpočte do grantového systému pre Slovákov žijúcich v zahraničí finančné prostriedky aj so zreteľom na objem grantového systému domácich národnostných menšín pri rešpektovaní príbuzností i rozdielností týchto dvoch problematík; 

4. 	Novelizáciou volebného zákona čo najefektívnejšie zjednodušiť mechanizmus hlasovania slovenských občanov zo zahraničia a vytvoriť predpoklady na možnosť voliť elektronickou formou;  

5. 	Efektívne napĺňať dvojstranné dohody s Maďarskom a Ukrajinou v oblasti vzájomnej podpory národnostných menšín; navrhujeme uzavretie medzivládnych zmlúv s Českou republikou, Poľskom a prípadne ďalšími krajinami;

6. 	Uzatvárať bilaterálne zmluvy v oblasti kultúrnej spolupráce s krajinami, kde žijú slovenské komunity; podporovať všetky formy kultúrnej výmeny medzi SR a krajinami, kde žijú Slováci;

7. 	V procese prípravy medzištátnych dokumentov konzultovať oblasti týkajúce sa života národnostných menšín s ich predstaviteľmi;

8. 	Zabezpečiť blokové satelitné vysielanie vybraných pôvodných programov Slovenskej televízie do všetkých krajín, v ktorých žijú významné slovenské komunity, zachovať krajanské vysielanie Slovenského rozhlasu a vytvoriť podmienky, aby bol vo verejnoprávnych médiách SR vytvorený primeraný priestor na prezentáciu života a dejín slovenských menšín a komunít v zahraničí;

9. 	Zachovať sieť zastupiteľských a konzulárnych úradov vrátane slovenských inštitútov v krajinách, kde žijú významné slovenské komunity; mimoriadnu pozornosť sústrediť na vytvorenie nových slovenských inštitútov v krajinách, kde žije zvýšený počet Slovákov; širšie využívať inštitút honorárnych konzulov; zvýšiť dôraz na spoluprácu ZÚ so slovenskými komunitami a vypracovať na úrovni MZV stratégiu pomoci novým vysťahovaleckým vlnám;

10. 	Zvážiť možnosť navrhovať a udeľovať štátne vyznamenania aj cudzím štátnym príslušníkom za propagáciu Slovenska a jeho kultúry, ktoré by umožnili oceniť najvýznamnejšie osobnosti spomedzi Slovákov žijúcich v zahraničí;

11. 	Podporiť vybudovanie Pamätníka slovenského vysťahovalectva; podporiť zriadenie a prevádzku Stáleho sekretariátu Svetového združenia Slovákov v zahraničí v Bratislave;

12.	V súvislosti so zvýšením množstva úloh a koordináciou činnosti ÚSŽZ vo vzťahu k Slovákom žijúcim v zahraničí primerane zvýšiť počet štátnozamestnaneckých miest a ich zabezpečenie na ÚSŽZ a tiež zabezpečiť adekvátne materiálno-priestorové vybavenie ÚSŽZ.

Slováci žijúci v zahraničí ďalej odporúčajú:

1.	Podporovať aktivity krajanských spolkov a organizácií zameraných na prezentáciu Slovenska, Slovákov a slovenskosti v zahraničí;

2. 	Venovať trvalú pozornosť plneniu Európskej charty regionálnych a menšinových jazykov v krajinách, ktoré ju ratifikovali pre slovenčinu;

3. 	Prostredníctvom grantového systému Ministerstva kultúry SR vytvárať priestor na koordinovanú prezentáciu a propagáciu slovenskej kultúry v zahraničí aj systematickým vysielaním kultúrnych telies na umelecké festivaly a podujatia do krajín, kde žijú Slováci; považujeme za dôležité podporovať a udržať predovšetkým tradičné podujatia a aktivity v oblasti tradičnej kultúry, profesionálneho i ochotníckeho divadla, hudby, slovesného a výtvarného umenia a  prierezové prehliadky kultúry, ako aj podporovať spoločné komplexné programy slovenského sveta, koordinované Svetovým združením Slovákov v zahraničí;

4. 	Podporovať slovenské printové a elektronické médiá a neperiodickú tlač v zahraničí ako nositeľov slovenského jazyka a povedomia a podporovať portál Svetového združenia Slovákov v zahraničí Slovacivosvete.sk ako spoločnú komunikačnú bázu, ktorej prostredníctvom bude zabezpečená aj informovanosť o systéme fungovania zdravotného poistenia a starostlivosti, sociálneho poistenia a daní a iných právnych povinností Slovákov pracujúcich v zahraničí s možnosťou konzultácií;

5. 	Zabezpečiť zasielanie učebníc slovenského jazyka, šlabikárov, dvojjazyčných slovníkov, kníh pre deti a literatúry;

6. 	Rozšíriť možnosti účasti krajanských detí na letných jazykových táboroch, zapojiť lektorov slovenského jazyka vysielaných na zahraničné univerzity do vzdelávacích aktivít krajanských spolkov a prostredníctvom nových informačných technológií rozšíriť prístup k zdokonaľovaniu sa  v materinskom jazyku  pre mladú generáciu krajanov; podniknúť ďalšie kroky v záujme informovanosti krajanov o možnostiach výučby a prehĺbení znalosti jazyka, ako aj o možnostiach štúdia v Slovenskej republike;

7.	Odporúčame Ministerstvu školstva SR zvážiť zjednodušenie akceptácie a ekvivalencie absolvovaných predmetov na základných a stredných školách v zahraničí, ktoré by uľahčili prípadný návrat detí do slovenských škôl; 

8. 	Podporovať povedomie o Slovákoch žijúcich v zahraničí na všetkých stupňoch škôl v SR; zriadiť na niektorej zo slovenských univerzít katedru dejín a života Slovákov žijúcich v zahraničí;

9. 	Systematicky zriaďovať slovenské lektoráty a iniciovať výučbu slovakistiky na  univerzitách  v krajinách, v ktorých žijú Slováci; 

10.	Podporovať duchovno-náboženské aktivity, a to vysielaním duchovných do diasporálnych a misijných zborov v súčinnosti s domácimi cirkvami, finančne a materiálne pri udržiavaní súčasných cirkevných zborov a ich aktivít a zakladaním nových cirkevnozborových  komunít; 

11.	V odôvodnených prípadoch poskytovať pomoc pri zabezpečení priestorov pre slovenské združenia v zahraničí;

12. 	Podporiť aktivity zamerané na pripomenutie si 40. výročia masovej emigrácie Slovákov po roku 1968 a usporiadať medzinárodné podujatie, ktoré poukáže aj na prínos Slovákov pre svoje nové domovské krajiny;

13.	Podporovať výskum dejín, života, jazyka, kultúry a migrácie Slovákov žijúcich v zahraničí v spolupráci s príslušnými vedeckými inštitúciami a inštitúciami štátnej správy na Slovensku, ako je Slovenská akadémia vied, konkrétne napr. Jazykovedný ústav Ľudovíta Štúra, Národné osvetové centrum, Literárne informačné centrum, Štatistický úrad SR atď.;

14.	Hľadať spôsoby, ako uľahčiť vízový režim Slovákom žijúcim v krajinách s vízovou povinnosťou; 

15. 	Naďalej uľahčovať Slovákom žijúcim v zahraničí udelenie štátneho občianstva vrátane skrátenia požadovanej lehoty nepretržitého pobytu na území SR a zabezpečiť predĺženie platnosti osvedčenia o štátnom občianstve Slovenskej republiky zo šiestich mesiacov na jeden rok alebo promptnejšie vybavovať žiadosti o vydanie osvedčenia o štátnom občianstve.

2. Realizácia starostlivosti o Slovákov žijúcich v zahraničí na území Slovenskej republiky v roku 2008

Výkon štátnej politiky v oblasti vzťahov SR k svojim krajanom, ktorá je štátnopolitickou prioritou Slovenskej republiky, je potrebné realizovať aj na území Slovenska. ÚSŽZ aj v roku 2008 plánuje uskutočniť Stálu konferenciu Slovenská republika a Slováci žijúci v zahraničí a množstvo projektov zameraných na prezentáciu života a kultúry Slovákov žijúcich v zahraničí; na dokumentačnú činnosť o Slovákoch žijúcich v zahraničí; na záchranu slovenského kultúrneho dedičstva; na podporu jazykovej a kultúrnej identity krajanov formou poskytnutia vzdelávacích programov a slovenskej filmovej produkcie; na edičnú činnosť; na skvalitnenie informovanosti o dianí na Slovensku pre Slovákov žijúcich v zahraničí a na oboznámenie slovenskej verejnosti so životom v jednotlivých krajanských komunitách; na súčasnú migráciu obyvateľov SR do zahraničia; na zasadnutia slovensko-slovenských komisií; na zabezpečenie výkonu dohody medzi vládou SR a vládou MR o vzájomnej podpore národnostných menšín v oblasti školstva a kultúry; a i. 

Na realizáciu všetkých úloh vyplývajúcich zo zákona a na skvalitnenie komplexnej starostlivosti SR o svojich krajanov v rámci svojich kompetencií ÚSŽZ plánuje v roku 2008 na Slovensku zabezpečiť nasledovné podujatia v oblasti:

1. odbornej:

•	Stála konferencia „Slovenská republika a Slováci žijúci v zahraničí“
•	Odborný seminár o písomných dokumentoch, trojrozmerných materiáloch a pamiatkach týkajúcich sa problematiky vysťahovalectva a života Slovákov v zahraničí v regionálnych múzeách a knižniciach v SR a v slovenských izbách a slovenských regionálnych múzeách v zahraničí
•	Zasadnutia Komisie pre schvaľovanie projektov na pomoc krajanským spolkom a organizáciám v zahraničí
•	Zasadnutia Komisie kultúrneho dedičstva Slovákov žijúcich v zahraničí	                                  
•	Zasadnutia Komisie pre školstvo a vzdelávanie pri ÚSŽZ 
•	Výkon Dohody medzi vládou SR a vládou MR o vzájomnej podpore národnostných menšín v oblasti vzdelávania a kultúry
•	Druhá etapa projektu „Migrácia obyvateľov SR do zahraničia“ (na základe spolupráce medzi Štatistickým úradom SR a ÚSŽZ)

2. vzdelávania:

•	Vzdelávacie programy pre udržanie jazykovej a kultúrnej identity
•	Kurz divadelných ochotníkov
•	Kurz choreografov                                                         
                                                                             	
	Súťaže a podujatia pre žiakov a študentov slovenských škôl v zahraničí organizované na  Slovensku:
•	Prečo mám rád Slovenčinu, prečo mám rád Slovensko
•	Gerbócova literárna Snina     
•	Putovanie za spomienkami                                             
•	Gorazdov literárny Prešov                                             		
•	Putovanie za poznaním (letný tábor pre deti krajanov)
•	Betliar (letný tábor pre stredoškolskú mládež)                                                                             

3. kultúrnoprezentačnej:

•	Dni Slovákov žijúcich v zahraničí v Slovenskej republike
•	Folklórne slávnosti pod Poľanou v Detve (Krajanská nedeľa)
•	Južnoslovenské detské a mládežnícke folklórne slávnosti v Dulovciach
•	Cyrilometodské dni a Pamätný deň Slovákov žijúcich v zahraničí (Devín a Terchová)
•	Detský folklkórny festival „Kujem, kujem podkovičku...“ v Ochodnici
•	Palárikova Raková (divadelná prehliadka s účasťou divadelných ochotníckych súborov v zahraničí)                    
•	Martinská literárna jar (prezentácia literárnej tvorby Slovákov žijúcich v zahraničí s osobnou účasťou autorov)    
•	Palárikova Raková (divadelná prehliadka s účasťou divadelných ochotníckych súborov)      
•	Umelecké a dokumentačné výstavy, prezentácia knižnej produkcie a osobností 
•	Účasť krajanov na ďalších folklórnych festivaloch (Očovská hruda a ďalšie)
•	Spoločenské stretnutie – poďakovanie veľvyslancom  jednotlivých krajín, ktoré prijali slovenských vysťahovalcov v rôznych migračných vlnách
		
4. informačnej, vedeckovýskumnej a dokumentačnej:

•	Dokumentačná činnosť o Slovákoch žijúcich v zahraničí (akvizícia, prevoz  dokumentačného materiálu - slovacík na Slovensko)
•	Spracovanie databázy informácií o problematike Slovákov v zahraničí v domácich i zahraničných dokumentačných strediskách, inštitúciách, knižniciach a vedeckých pracoviskách
•	Edičná činnosť (zborníky z konferencií - Kultúrne dedičstvo Slovákov žijúcich v zahraničí, Stála konferencia Slovenská republika a Slováci žijúci v zahraničí, populárno-vedecké publikácie o problematike Slovákov v zahraničí, antológie tvorby Slovákov v zahraničí, Propagačný bulletin ÚSŽZ, Slovenské zahraničie (dvojmesačník ÚSŽZ)

5. mediálnoinformačnej:

•	Letná škola žurnalistiky (odborný kurz pre redaktorov krajanskej tlače)    

•	Sprostredkovanie informácií o dianí na Slovensku pre Slovákov žijúcich v zahraničí (TASR)  - úloha vyšpecifikovaná v zákone             

•	Televízne blokové satelitné vysielanie pre krajanov v jednotlivých zemepisných pásmach